Wasgoedwenke om jou strykwerk te verminder - Goeie Huishouding
Want dit sal ons tyd gee om meer prettige goed te doen. Deur Vicky Chandler
Stryk is verreweg een van die ergste huishoudelike take. Voordat jy weet, het die hoop strykwerk opgehoop en moet jy die hele naweek lank jou hele kas se klere stryk
Volg gerus hierdie wasgoedwenke om te verseker dat jy minder tyd met die strykyster deurbring terwyl jou hoop wasgoed klein bly.
Skud jou klere uit
Dis maklik om al jou nat klere in die tuimeldroër te gooi, maar soms as dit gedraai of inmekaargebondel is, sal dit vol kreukels uit die droër kom. As jy dit vinnig uitskud voordat jy dit in die droër sit, behoort dit daardie probleem op te los.
Moenie droë klere laat lê nie
Kom ons wees nou eerlik: Ons is almal skuldig daaraan dat ons die wasmasjien of droër hoor biep en nie onmiddellik daaraan aandag gee nie. As jy die klere laat lê, is voue en kreukels meer geneig om te vorm.
Hang dit op
Sekere materiale en kledingstukke kan lugdroog gemaak word. Om hemde en rokke op te hang terwyl dit nog nat is, kan help om kreukels uit te stryk – en dan hoef jy dit dalk glad nie te stryk nie!
Moenie die wasmasjien oorvol maak nie
Om die wasmasjien of tuimeldroër oorvol te maak kan meer kreukels veroorsaak.
Kies sintetiese vesels
Volgens Trisha Schofield, hoof van verbruikerstoetsing by die Good Housekeeping Institute, het sintetiese vesels soos poliëstermengsels minder stryk en sorg nodig. As jy 'n 100%-katoen-soort-mens is, is dit dalk die rede hoekom jou klere so kreukel.
Moenie swaar en delikate materiale saam was nie
Swaarder en delikate materiale het verskillende wassiklusse nodig – as jy kreukels wil verminder, sorteer eers die materiale apart.
Moenie jou kas te vol maak nie
Dis nie net wat jy doen nadat jy die klere gewas het wat iets met die kreukels te doen het nie. As jou kas propvol gestop is met te min ruimte vir jou klere sal dit nie mooi en plat hang nie.